
“Kuidas me pääsesime helgest tulevikust”

Austatud Eesti riigi taastajad, tänased Eesti riigi hoidjad.

Pealkiri “Kuidas me pääsesime helgest tulevikust” pärineb Heinz Valgult ning 2016. aastal ilmunud sama pealkirjaga intervjuude kogumikult. Meie seas on veel piisavalt neid, kes mäletavad aega, kui nõukogude propagandistid kuulutasid, et eelmise sajandi kaheksakümnendail pidanuksime elama kommunismis, ehk helges tulevikus. Elukorralduses, millesse meid millegipärast vägisi ja repressioonide ähvarduste saatel pidi trügitama. Nimetatud kogumikus avaldasid omi mõtteid, meenutusi ja tähelepanekuid inimesed, kes 35 ja enam aastat tagasi tegid igapäevast üliolulist tööd selleks, et Eesti riik saaks taas tegelikkuseks. Paraku sisaldub selles kogumikus üksnes piiratud läbilõige neist, kes olid ühel ajaloo etapil kontsentreerinud oma tegevuse Eesti ühiskonna, riikliku suveräänsuse taastamisele. Kogumikus on erandlikult ka intervjuusid nendega, kes Eesti riiklust vastustasid, ehk nendega, kes ilmselt nn helgesse tulevikku veel lootsid jõuda.
Alustan sellise viitega seetõttu, et meenutada ja eelkõige hinnata neid kümneid ja sadu tuhandeid, kes oma igapäevatöö ja toetusega tegid võimalikuks, et meie kõik saime tagasi selle, mis 50 aastat oli olnud kaaperdatud. Ka parima tahte ja soovi korral ei oleks me Ülemnõukogusse valituina suutnud ilma rahva toeta teha neid otsuseid, mis meid täna kannavad. See oli võimalik ainult seetõttu, et ühiskonnas oli nii tahe kui koostöövalmidus väga suur, meid liitis ühine eesmärk, ja ühine ajalooline kogemus, paljudel meil tol ajal ka isiklik ajalookogemus esimesest iseseisvusajast. Seetõttu olime suutelised maksimaalses koostöös kasutama ajaloo antud võimalust otsustada oma iseolemise üle, paraku juba teist korda ühe sajandi jooksul.

Millele me toetusime  pääsemaks nn helgest tulevikust?

Eelkõige toetas meid ajalooline mälu nii kirjutatud kui kirjutamata lugudega, aga ka see, et meie kõrval oli palju veel neid, kes ise olid esimese iseseisvusaja kaasaegsed. See oli filtriks, mis ei lasknud helge tuleviku jutlustusel mõjule pääseda. Mõnede uuringute järeldustes, mis on tänagi kõlanud, on leitud, et 50 aastat peitsime isegi omi mõtteid iseseisvusest. Muidugi ei saanud kõva häälega kõikjal kuulutada ja kirjasõnas end vabalt väljendada, eriti möödunud sajandi neljakümnendatel ja viiekümnendatel. Oma kooliajast Vändra Keskkoolis meenutan siiski, et näiteks 1968. aasta Tšehhi vabaduspüüdluste lämmatamise järel arutasime neid sündmusi koos ajalooõpetajaga isegi ajalootunnis. Ja rääkisime asjast nii nagu ta oli – nõukogude tankidega lämmatati tšehhide ja slovakkide vabadusepüüded. Tõsiasi, et avalikus ruumis tegutsemisel ja mõtete väljendamisel olid piirid, ei tähendanud, et mõtted olid halvatud või iseendagi eest peitnud oleksime.
Meil oli 35 aastat tagasi abiks riigi sünni ajast toimetamise kogemus. Kuigi ajad olid erinevad, oli olukord üsna sarnane – ka siis tehti otsused ümbritsevas rahutuses, poliittormide keerises, ka siis tehti otsustusi läbi kohaliku territoriaalse esindusorgani, milleks oli esinduskogu tollase nimetusega Maapäev. Nii nagu tookord, ei puudunud ka meil 35 aastat tagasi omad dramaatilised hetked. Augustis 1991 olid Moskvas võimu võtmas riigipöörajad. Sellega oli tekkinud uus olukord ja koheselt sai selgeks, et peame hetke kasutama. Kuid Toompeal oli eestlastegi seas kõhklejaid, rääkimata otsestest vastastest internatsionalistidest. 19.08. andis Peet Kask Ülemnõukogu juhatusele 23 allkirjaga nõude iseseisvusotsuse koostamiseks. Järgmisel päeval esitasin päringu, kuidas on nõudele reageeritud. Vastuse sain mittemidagiütleva, ebaleva ja kõhkleva. Kõhklejate motiveerimiseks ja kõhkluse hajutamiseks kutsusime Vabaduse platsile 20.08. keskpäevaks kokku rahvakoosoleku. Kohale tulnud tohutu rahvahulk oli täis otsustavust – tehke see ükskord ometi ära! Ehk ärge viivitage iseseisvusotsuse vastuvõtmisega, paremat aega ei ole ja võibolla ka ei tule.

1990 Ülemnõukogu valimistele läksime iseseivuse taastamise eesmärgiga. Eesti ühiskond oli selles eesmärgis ühtne. Kuid selles, kuidas eesmärgini jõuda, oli küll põhimõttelisi erinevusi. Oli rahvarinde ja oli Eesti Komitee tee. Eesti Komitee lähenemine vastustas riigivõimu taastamist läbi tollaste võimu- ja valitsemisorganite ja neid ära kasutades. Selle lähenemise kohaselt ei tohtinuks iseseisvuse nimel midagi teha enne, kui iseseisvus on käes.
Teine lähenemine eeldas aktiivset tegevust ja valmisoleku saavutamist õigusliku järjepidevuse kui vahendi kasutamisega eesmärgile jõudmiseks.

Eesti Komitee aktivistid leidsid, et Ülemnõukogul ei ole mingit õigust Eesti riikluse üle otsustada. Unustati aga ära, et 1918 tehti samuti otsustusi impeeriumi reeglite järgi moodustatud Maapäeva kaudu. Ehk võõra poolt tema enda kehtestatud reeglite kasutamise abil. Nii tollal kui 35 aastat tagasi valitud tee oli tulemuslik, just selline, mis viis ka eesmärgile. Ei ole ka väheoluline, et tulemus saavutati ainsana nõukogude impeeriumist vabanenute seast ohvriteta.

Eesti demokraatiakogemus oli katkenud enamaks kui 50-ks aastaks. 1990. aastal, teise ilmasõja järel põhiliselt vabade valimiste tulemusel moodustunud Ülemnõukogu kokkutulemise eel saime vaba arvamusavaldust harjutada pea kaks aastat, ajavahemikul kui meil oli võimalus koonduda omaalgatuslikult, seaduslikult, ka repressiooniohuta.
Vaatamata Ülemnõukogu komplekteerituse reeglitest tulenevale koosseisule, kujunes Ülemnõukogu tõeliseks demokraatia kooliks. Täna seda aega tagantjärele hinnates peab aga ka möönma, et ilmselt ei olnud demokraatiakogemuse kinnistamiseks aeg piisav. Hoogsalt punguma hakanud demokraatiakogemusele sai Ülemnõukogu järgselt Riigikogu järgnevates koosseisudes katsumuseks vastandumisel, sealhulgas isikulisel, põhinev poliittehnoloogiline tegutsemispõhimõte. Loobuti ühisosa otsimisest, ühiskonna kooshoidmist kui väärtust ei tajutud või ignoreeriti seda.
Kodanikuühiskond, demokraatlik korraldus oli siiski veel nii nõrk, et oleks suudetud või tahetudki enamlikku mõtteviisi minevikku jätta. Ka hilisema, nn Jääkeldri protsessi nime all toimunud pingete tasalülitamise tulemuseks oli surutise jätkumine. Jätkus opositsiooni tasalülitamine, isikuline stigmatiseerimine. Eks iseolemine, ise oma elu korraldamine ongi raskem kui lihtsalt vastandumise kaudu valitseda. Vaja on aga ettevaadet, kuhu aeg ja suundumused, meie endi otsustused meid viivad.

Kuidas me toimetasime?

Me kasutasime ajaloo akna avanedes ära sedasama meid “helgesse tulevikku” trügiva impeeriumi enda kirjutatud seadusi. Ehk rakendasime ENSV konstitutsioonis kirjutatut. Rakendasime konstitutsiooni, mis ilukõneliselt rääkis liiduvabariigi enda organite otsustusõigusest. Tuleb tunnistada, et sellisele teele asuti juba alates 16. novembrist 1988, kui võeti vastu suveräänsusdeklaratsioon. 1988. aastal korrati 1917. aasta Maapäeva otsust kõrgemast võimust. Tegemist ei olnud sõjaga, ka mitte seaduste sõjaga. Mõningast vastasseisu oli 1988. aasta suveräänsusdeklaratsiooni vastuvõtmise järel, kui impeeriumi keskvõim valuliselt reageeris, kuid juba siis puudus jõud repressioonideks. Hiljemalt märtsist 1990 tehtud otsustuste puhul mina erilist pinget ei tundnud. Toimetasime üsna pragmaatilise, nõukogude enda kirjutatud õigusreeglite kohaselt. Rakendasime õigusena kirja pandut, mis olid varasemalt üksnes kardinaks repressiivsüsteemile. Tähelepanuväärne on 1988. aastal justiitsministriks olnud Advig Kirise meenutus ajast, mil nad Arnold Rüütliga Moskvas suveräänsusdeklaratsiooni eest noomida said. Pärast ähvarduste ja noomimise ärakuulamist olevat NSV Liidu president Mihhail Gorbatšov, kes noomimisistungit  juhatas, juba erasuhtluses, möödaminnes poetanud, et see olnud kõik, mis ta meie heaks teha sai. Oli see täpselt nii või mitte, 1991 augustiputši sündmustik vähemalt ei välista, et kusagil võis olla ka karmim stsenaarium ette valmistatud. Aastal 1990 oli olukord oluliselt erinev, juba 1990 aasta lõpust toimusid läbiräkimised Eesti Vabariigi ja NSV Liidu ja Venemaaga riikidevaheliste suhete üle. Toimusid kõnelused, seaduste sõjast oli asi kaugel, kõneluste lähtekohaks oli võetud muuhulgas ka Ülemnõukogu 30.03.1990 otsus riiklikust staatusest.

Mida me konkreetselt  tegime?

Valimiste järel, Ülemnõukogu kokkutulemise teisel päeval 30.03.1990, võtsime vastu otsuse riiklikust staatusest. Et kõrvaltvaataja võib olla objektiivsem, siis siinkohal tasub tsiteerida Rootsi kirjameest Dag Sebastian Ahlanderi, kes oma raamatus “Mäng Baltikumi pärast” kirjutab nii: “…õigupoolest ei tajunud mitte keegi, et Eesti oli ennast 30. märtsil täiesti isesesivaks kuulutanud. Nende otsustega oli Eesti oma pragmaatilisel moel - ja ilma Moskvale otsest väljakutset esitamata – teinud mitu otsustavat sammu isesesivuse suunas. See oli sündinud nii diskreetselt, et isegi mitte Moskva ega ka meie välisvaatlejad ei märganud, mis on õigupoolest toimunud”.
Ja meie toimetasime diskreetselt, nagu Ahlander kirjutab, edasi. Eks meie lahtihaakimine idaimpeeriumist oligi üks järjestikuste sammude rida. Järgnes sümbolite asendamine, nõukogude riigiõiguslikust süsteemist lahtisaamiseks võttis Ülemnõukogu vastu 16. mail seaduse valitsemise ajutisest korrast. Selle kohaselt hakkas kehtima kord, kus senised regulatsioonid kehtivad niivõrd, kuivõrd nad ei ole vastuolus uute vastuvõetavatega. Sellega sai olemasoleva ja uue õigusliku korralduse vahekord üheselt selgeks. Kui majanduses olid eraalgatuse osas muutused juba algatatud, siis oli vajalik teha selge otsustus ka 1940 toimunud natsionaliseerimise osas. Selleks sai 19.12.1990 otsus omandiõiguse järjepidevusest.

35 aastat tagasi iseseisvusotsuse vastuvõtmisega koos esitasime ülejäänud maailmale taotluse taastada Eesti Vabariigi diplomaatilised suhted. Siinkohal teen viite spordi valda. Nimelt Eesti Olümpiakomitee taastamise aega 1989. Esitasime koos Mart Tarmakuga ettepaneku Eesti Olümpiakomitee tegevuse ja liikmesuse taastamiseks Rahvusvahelises Olümpiakomitees, sest Eesti ei olnud 1940. aastal teinud otsustust väljaastumise kohta, meie tegevus oli olnud 50 aastat takistatud. Sisuliselt sama ütlesime ka 20. augusti 1991 iseseivuse taastamise otsusega.
Täna tähistatava otsustusega sai ka 30.03.1990 välja kuulutatud üleminekuperiood konkreetse ajaraami. Protsessi lõppedes oli ammendunud ka 1990 valitud Ülemnõukogu kui Eesti Vabariigi Taastava Kogu roll. Ülemnõukogu andis üle taastatud ja toimiva riigi.

Me tähistame ja tähtsustame olulist meie ajaloos. 20. augusti nimetusega saab väärindatud Riigikogu hoone konverentsisaal. Sellega seoses ei ole liigne taas veelkord osundada järgmisele. Tallinnas Estonia puiesteel asuva hoone seinalt leiame infotahvlid viitega sündmustele Eesti Vabariigi loomisajale, Pärnus Iseseisvuse väljakul on mälestusmärk Eesti Vabariigi väljakuulutamise tähistamiseks. Iseseisvuse taastamise otsuse vastuvõtmist märgistab tagasihoidlik “20. augusti väljak” Harjumäel ning kivirahn Toompea väravas. Aga hoonel, kus iseseivuse taastamise otsus vastu võeti, puudub sellekohane viide. Oleme mõnede naabrite poolt märgitud kui mõneti tagasihoidlikud ja pikatoimelised. Ükskõik, kuidas on naabrite arvamusega, oma ajaloosündmuste äramärkimisega ärgem olgem tagasihoidlikud. Ajaloohetked ei pea üksnes inimmälus talletatud olema. Nad peaksid olema esitatud nähtavalt ja äratuntavalt ka kõigile avalikus ruumis viibivaile, ka neile sadadele tuhandetele ja uutele põlvkondadele, kes siit mõnesaja meetri kaugusel lossi platsil asuvasse hoonesse vaevalt kunagi satuvad.

35 aastat tagasi tehtud otsustused sündisid ajaloo antud võimaluse tajumisest ja kasutamisest.
Au ja tänu neile tuhandeile, kelle töö ja tugi tegid võimalikuks selle, et olime taas valmis ühiskonna ja oma riigi uuesti looma.
Hinnakem ja hoidkem saavutatut, ärgem unustagem, et iseseisvus, enesemääramine ei ole midagi iseenesestmõistetavat.

